
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 112/2005 pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, cu care comisia noastră a fost sesizată în fond cu adresa Biroului Permanent nr.  PL.X.338 din 29 iulie 2005.
	PREŞEDINTE,

Mihai Nicolae Tănăsescu



Parlamentul  României

[image: image1.png]FOMANIA




	Comisia pentru buget, finanţe şi bănci
	
	Bucureşti,    06.09.2005
Nr. 385


RAPORT

asupra proiectului de Lege privind aprobarea 

Ordonanţei de urgenţă a Guvernului nr. 112/2005 pentru 

abrogarea unei poziţii din anexa la Ordonanţa de urgenţă 

a Guvernului nr.36/2001 privind regimul preţurilor şi tarifelor 

reglementate, care se stabilesc cu avizul Oficiului Concurenţei
Cu adresa nr. P.L.-X 338 din 29 iulie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 112/2005 pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei.

La întocmirea prezentului raport s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru agricultură, silvicultură, industrie alimentară şi servicii specifice şi Comisiei pentru industrii şi servicii.

Prezentul proiect de lege are ca obiect de reglementare abrogarea unei poziţii din anexa la Ordonanţa de urgenţă a Guvernului nr. 36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, aprobată cu modificări şi completări prin Legea nr. 205/2002, cu modificările ulterioare.

În contextul actual, structura proprietăţii forestiere în România este radical modificată faţa de anul 2001 când a intrat în vigoare Ordonanţa de urgenţă a Guvernului nr. 36/2001. Prin aplicarea prevederilor reglementărilor legale referitoare la retrocedarea pădurilor, au fost trecute în proprietatea privată sau a comunelor, oraşelor şi municipiilor peste 1,9 milioane ha, procesul nefiind definitivat. Astfel, din cele 4,0 milioane ha de păduri, care mai sunt în prezent în proprietatea statului, 55% sunt păduri cu funcţii speciale de protecţie, din care recoltarea de masă lemnoasă este interzisă sau puternic restricţionată, motiv pentru care nu se mai justifică menţinerea controlată a acestor preţuri.

Proiectul de lege face parte din categoria legilor ordinare, potrivit art. 76 din Constituţia României, republicată.

La dezbaterea proiectului de Lege au participat, în conformitate cu prevederile art.51 şi 52 din Regulamentul Camerei Deputaţilor, domnul Vasile Lupu – secretar de stat la Ministerul Agriculturii, Pădurilor şi Dezvoltării Rurale.

La lucrările comisiei au participat 22 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.

Acest proiect de lege a fost adoptat de Senat în şedinţa din data de 28 iulie 2005.

Proiectul de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii proiectului de Lege privind aprobarea Ordonanţei de urgenţă a Guvernului nr. 112/2005 pentru abrogarea unei poziţii din anexa la Ordonanţa de urgenţă a Guvernului nr.36/2001 privind regimul preţurilor şi tarifelor reglementate, care se stabilesc cu avizul Oficiului Concurenţei, în şedinţa din data de 06.09.2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Experţi parlamentari,
Ene Giorgiana
Roşu Gica

